b'\n_START_ARTICLE_\nLeskov semenar\n_START_SECTION_\nOpis\n_START_PARAGRAPH_\nOdrasli hro\xc5\xa1\xc4\x8dki dose\xc5\xbeejo dol\xc5\xbeino od 6 do 8,5\xc2\xa0mm. Samice imajo ril\xc4\x8dke, ki so dolgi kot celo telo in imajo rde\xc4\x8dkasto konico. Ril\xc4\x8dki samcev so eno tretjino kraj\xc5\xa1i. Barva leskovega semenarja je le\xc5\xa1nikovo rjava. Samice zalegajo jaj\xc4\x8deca v cvetove leske, li\xc4\x8dinke pa se po izleganju hranijo v notranjosti le\xc5\xa1nika. Ob koncu poletja se li\xc4\x8dinke pregrizejo na prosto skozi okrogle izhodne odprtine in padejo na tla. Nato se vkopljejo v tla, kjer pre\xc5\xbeivijo zimo. Ve\xc4\x8dina li\xc4\x8dink nato diapavzira celo naslednje leto, skozi preobrazbo pa gredo naslednje poletje. Obi\xc4\x8dajno preobra\xc5\xbeeni imagi pre\xc5\xbeivijo naslednjo zimo v bubah, spomladi pa se prebijejo na plano. Samice postanejo plodne \xc5\xa1ele mesec do dva kasneje.\n_START_SECTION_\n\xc5\xa0kodljivec in njegovo zatiranje\n_START_PARAGRAPH_\nObi\xc4\x8dajna praksa pri zatiranju leskovega semenarja je \xc5\xa1kropljenje nasadov z insekticidi, ponekod pa se \xc5\xbee izvajajo poskusi z alternativnimi metodami. Tako so v Tur\xc4\x8diji, Italiji, Franciji in \xc5\xa0paniji \xc5\xbee v teku raziskave na podro\xc4\x8dju biolo\xc5\xa1kega nadzora \xc5\xa1kodljivcev. Za ta namen se izvajajo poskusi z uporabo entomopatogenih nematod, kot so Heterorhabditis indica. Nematode napadajo razvite li\xc4\x8dinke, ki so se \xc5\xbee zakopale v zemljo. Poleg tega se izvajajo poskusi z entomopatogenih glivami Beauveria bassiana. Italijanski znanstveniki so dokazali, da ta gliva prav tako pobije skoraj vse li\xc4\x8dinke v zemlji, \xc4\x8de je nane\xc5\xa1ena na tla v \xc4\x8dasu, ko se li\xc4\x8dinke vkopavajo.'